Acțiune introdusă la 12 iunie 2023 – VN/Comisia
(Cauza T-322/23)
Limba de procedură: franceza
Părțile
Reclamant: VN (reprezentanți: A. Champetier și S. Rodrigues, avocați)
Pârâtă: Comisia Europeană
Concluziile
Reclamantul solicită Tribunalului:
declararea prezentei acțiuni ca fiind admisibilă și fondată;
în consecință:
anularea deciziei Comisiei din 4 august 2022, înlocuită ulterior prin decizia din 8 septembrie 2022, privind plata integralității alocațiilor familiale mamei fiului reclamantului începând cu 1 septembrie 2015;
anularea deciziei Comisiei din 8 septembrie 2022, cu excepția deciziei subsidiare de a plăti reclamantului alocațiile școlare pentru fiul său;
prin urmare, conform principiului potrivit căruia Curtea nu poate adresa somații instituțiilor, plata sumei corespunzătoare reclamantului (alocația pentru creșterea copilului, alocația pentru locuință, alocația preșcolară din 1 septembrie 2015 până la 31 august 2016);
în mod retroactiv, pentru perioada cuprinsă între 1 aprilie 2015 și iunie 2023 (cu precizarea că administrația a plătit deja alocațiile respective reclamantului timp de cinci luni, între aprilie 2015 și septembrie 2015 inclusiv);
și majorată cu dobânzile scurse din noiembrie 2015, la rata dobânzii anuale medii compuse egală cu rata dobânzii publice a BCE pentru anul 2022;
și pentru viitor, începând cu iulie 2023;
în măsura în care este necesar, anularea deciziei Comisiei din 2 martie 2023 de respingere a reclamației reclamantului din 4 noiembrie 2022;
obligarea Comisiei la plata tuturor cheltuielilor de judecată.
Motivele și principalele argumente
În susținerea acțiunii, reclamantul invocă două motive.
Primul motiv întemeiat pe o încălcare a articolelor 1 și 2 din anexa VII la Statutul funcționarilor Uniunii Europene, pe erori vădite de apreciere în aplicarea acestor articole ținând seama de lipsa unei hotărâri judecătorești care să încredințeze îngrijirea fiului reclamantului mamei sale.
Al doilea motiv întemeiat pe o încălcare a principiului încrederii legitime.
____________